Šipoš, Michal, poslanec NR SR (2024-02-23):
Ďakujem pekne za slovo. Na úvod by som chcel, predtým ako poviem podrobnejšie k tomuto návrhu zákona, by som chcel niektoré veci upraviť a dať ich na pravú mieru. Čo sa týka § 363, sporného § 363, pretože keby nebol zneužívaný, keby nebol veľakrát používaný, tak ako nemá byť, tak by tuná sme nestáli a nerozprávali by sme sa o tom a nepredkladali by sme tento zákon niekoľkokrát aj v minulom volebnom období. A áno, je pravda, že ja som si tiež osobne myslel, že tento § 363, keď sme videli, že bol zneužívaný a hlavne keď sme počuli priamo z úst generálneho prokurátora Maroša Žilinku pri vypočúvaní, keď sa chcel stať generálnym prokurátorom, a počuli sme úplne napriamo, ako hovoril o tom, že je ten § 363 sporný, robí šarapatu a treba ho buď zrušiť, alebo upraviť. Tak vtedy sme mali všetci poslanci dôveru, že Maroš Žilinka si za svojimi slovami bude stáť. Preto sme mu dali aj naše hlasy, a preto ste mu dali aj vy vaše hlasy, aj keď niektorí poslanci tu nie sú, predpokladám, že asi všetci aj z vládnej koalície ste tu noví okrem pána predsedajúceho. Tak dôverovali sme pánovi generálnemu prokurátorovi, že si bude za svojimi slovami stáť a urobí to, čo hovoril. No, bohužiaľ, tak ako hovoríme aj pri ostatných zákonoch, skutek utek. No a teraz sme v situácii, kedy mnohé vplyvné osoby, či už sú to podnikatelia vplyvní, či už sú to politici vplyvní, zrazu dostávajú ako taký darček či už od generálneho prokurátora priamo, alebo od námestníkov Generálnej prokuratúry, že proste príde ten zázračný simsalabim s tým prútikom a použije § 363 a zastaví tieto konania, ktoré, o ktorých by mal v konečnom dôsledku rozhodovať súd. Si ctíme súdnictvo na Slovensku a veríme, že súdy rozhodujú spravodlivo, tak mali by sme to ponechať na súdy a nemali by sme robiť takéto harakiri veľakrát, ktorej hlavne verejnosť vôbec nerozumie mnohokrát. Ľudia očakávajú, že bude brať sa rovnaký meter na všetkých a obzvlášť na významných politikov, obzvlášť na vplyvných a bohatých podnikateľov, o ktorých vieme, že majú média poskupované, majú obrovskú moc peňazí, vyskytujú sa v rôznych spisoch zverejnených. Napríklad Gorila, kde sa evidentne hovorilo o tom, ako sa kupovali podiely, ako štát nevýhodne predával svoje štátne podniky, podiely v štátnych podnikoch. Ako sa jednoducho robil obrovský biznis s týmito podnikateľmi. A zrazu títo vplyvní podnikatelia z ničoho nič dostanú ako darček od generálneho prokurátora alebo od námestníkov § 363 a ľudia sa už len dozvedia, že konanie voči nim bolo zastavené. Práve preto je tu aj ten návrh zákona, pretože všetky tieto nitky sa zbiehajú k tým vplyvným ľudom, vplyvným podnikateľom, vplyvným biznismenom, vplyvným politikom. Ak chceme zabrániť, aby nikto nemohol hovoriť, že je tu niekto zvýhodňovaný, že niekto tu má nejakú kratšiu cestu ku generálnemu prokurátorovi, že niekto si vie vybaviť § 363, tak vtedy by sme mali sa seriózne nad tým zamyslieť. A mali by sme byť rovní ku všetkým, či sú to obyčajní ľudia, jednoduchí ľudia, bežní, čo žijú bežný život, alebo sú to bohatí, vplyvní podnikatelia alebo vplyvní politici, o ktorých sa potom dozvedáme zase z rôznych nahrávok, napríklad teraz ma napadá nahrávka zo známej poľovníckej chaty pána Bödöra. Myslím, že to bol nejaký jeho revír, alebo tam sa jednoducho stretávali politici konkrétne SMER-u a hovorili o tom a konkrétne toto povedal Robert Fico priamo na kamere, že Maroš Žilinka, tam je to všetko v poriadku, že nechal odkázať cez nejakých východniarskych poslancov, že sa stretol v nejakom hoteli Dukla v Prešove. A že nechal odkázať, že všetko je v poriadku, že tam sa nemusíme obávať. No a potom je na nás, aby sme sa minimálne pokúsili o to, a teraz odpovedám pánovi Migaľovi, lebo ja som tiež nebol nadšený z toho, že poslanci SME RODINA za to nehlasovali. A potom sme prišli na to, prečo nehlasovali. Lebo bol priamo do toho zapojený aj pán šéf, bývalý šéf SIS pán Pčolinský a potom jednoducho sa začalo ukazovať, prečo oni blokujú prijatie § 363. Takže tam treba hľadať odpovede, pán Migaľ, ale vy ste nový poslanec, vy chcete ukázať ľuďom na Slovensku, aspoň tak ste to pred voľbami rozprávali a Peter Pellegrini, keď bol zvolený za predsedu parlamentu, že rovnaký meter pre všetkých, tak teraz je tu ďalšia šanca. My sme očakávali, pán Migaľ, že prídete s tým návrhom vy. No vy ste riešili dôležitejšie veci, znižovali ste trestné sadzby pre korupčníkov, zlodejov, mafiánov. Vy ste potrebovali okamžite rušiť Úrad špeciálnej prokuratúry, tak sme prišli s tým zákonom my. No a teraz sa ukáže opäť na pri hlasovaní, ako sa zachováte pri tomto zákone. Či vám ide o to, aby § 363 nebol zneužívaný alebo ste na tej istej lodi a na tej istej vlne ako tí starí politici SMER-u, HLAS-u a SNS. Takže ja hlavne apelujem na nových poslancov, ktorí sú teraz v prvom volebnom období. Verím, že nebudete robiť všetko to, čo vám nakáže Robert Fico, ale že máte aj nejaké vlastné svedomie. Máte aj nejaký vlastný postoj, že niekedy si aj vy viete možno povedať svoj názor. Tak toto budem očakávať teraz a my všetci, ktorí budeme za ten zákon hlasovať, budeme tu očakávať hlavne od nových poslancov, ktorí tu teraz niektorí sedia. Raz, dva, tri, štyri, päť, šesť, šiestich, siedmich z vládnej koalície, ktorí sú noví. Pán poslanec Tittel v minulom období síce nebol, ale predtým bol za SNS. Dobre hovorím? No tak pán Tittel už nejaké tie skúsenosti má, ale budeme radi, keď sa pridá. A tiež by ma zaujímalo, keby ste aj vy, kolegovia, možno keď tu sedíte, nesedeli možno ticho a dali aj faktickú a povedali, aký vy máte názor na sporný § 363. To by ma veľmi zaujímalo, ako noví poslanci, ktorí ste sa dostali do parlamentu, povedzte, či súhlasíte s tým, aby niektorí politici, vplyvní biznismeni, vplyvní podnikatelia mali takúto možnosť, kedy im pán generálny prokurátor vyčaruje z ničoho nič § 363 a zbaví a pozastaví obvinenia, alebo by sme s tým mali niečo robiť? Budem veľmi pozorne počúvať vaše názory a máme šancu tento zákon posunúť do druhého čítania, a potom ak prídete s nejakým dobrým návrhom, rozumným návrhom, môžme sa baviť o pozmeňujúcich návrhoch. A môžme ten zákon prijať tak, aby aj vy ste niečo presadili v tomto parlamente, aby to nebolo len o tom, že príde Fico, buchne po stole a vy tu len prídete stláčať knoflíčky. Veľakrát ani toho veľa nenahovoríte. Takže na to sa teším, na tú diskusiu, lebo podľa mňa toto je veľmi dôležitá vec. A teraz možno to beriete tak, že ste vo vláde. Teraz to beriete tak, že Maroš Žilinka, generálny prokurátor je na vašej strane a pomáha možno okoliu vášmu. Ale raz možno nebudete vo vládnej koalícii, možno budete v opozícii, možno budete bežnými občanmi a skúste sa na to pozrieť aj očami obyčajného bežného človeka. Či je dobré, aby niekto mal takúto výnimku, alebo či by to malo byť férové, transparentné pre všetkých a nielen pre nejakých vybraných, vplyvných, bohatých, exkluzívnych politikov. Takže ja chcem poďakovať pánovi predkladateľovi Gáborovi Grendelovi, že s tým prišiel, aj chcem poďakovať mojim kolegom, ktorí vystúpia v rozprave a možno viacej zdôvodnia alebo priblížia konkrétnosti. A žiadam ctené plénum, všetkých poslancov, aj tí, ktorí ste tu v piatok, 12.02 h ešte stále v pléne, aby ste vyjadrili svoj názor, povedali, ako to vidíte, čo sa vám páči, čo sa vám nepáči. A poďme o tom diskutovať. O tom je Národná rada, o tom je tento bod.	Takže som zvedavý na vaše názory. Ďakujem veľmi pekne.